section_heading: Antrakinoni
paragraph_text: Antrakinon (antra[cen] + kinon), kemijske formule C<sub>14</sub>H<sub>8</sub>O<sub>2</sub>, je najvažniji derivat antracena. Antrakinon je blijedožuta kristalna tvar netopljiva u vodi, slabo topljiva u alkoholu, eteru i acetonu. Dobiva se oksidacijom antracena s pomoću natrijeva dikromata i sintetski iz anhidrida ftalne kiseline i benzena. Služi za proizvodnju važnih antrakinonskih bojila, na primjer alizarina.